Med en fjernaflæst forbrugsmåler (vand-, varme-, eller kølemåler) bliver forbrugsdata automatisk sendt direkte til forsyningsselskabet. Dermed slipper forbrugerne for al indrapportering samt eventuel manuel måleraflæsning udført af en tekniker. Beskyttelse af data Den fjernaflæste forbrugsmåler indsamler data til afregning af forbrug, og derudover anvendes data til at sikre kvalitet og optimering af forsyningsnettet. Når data er registreret i den fjernaflæste forbrugsmåler, sikres de, inden de bliver sendt til forsyningsselskabets centrale forretningssystemer og gemmes i sikrede databaser. Det betyder, at de indsamlede data ikke er tilgængelige for uvedkommende. Den fjernaflæste forbrugsmåler er godkendt til registrering af forbrug. Måleren er ikke påvirkelig af udefrakommende faktorer som f.eks. kraftige magnetfelter eller fysisk påvirkning. Alle indsamlede data er beskyttet under persondatalovens bestemmelser. Radiokommunikation i din hverdag Forbrugsdata overføres fra forbrugsmåleren til forsyningsselskabet via radiokommunikation. Radiokommunikation er en trådløs kommunikationsmetode, der anvender elektromagnetiske bølger – også kaldet radiobølger. Fakta om måleren og radiokommunikation Måleren er CE-mærket og opfylder dermed alle relevante europæiske og nationale krav, herunder kravene til sundhed i forbindelse med elektromagnetisk udstråling*. Undersøgelser foretaget af en uvildig 3. part konkluderer, at måleren ligger under de gældende grænseværdier for elektromagnetisk udstråling. Følgende er eksempler på elektriske apparater, der kommunikerer via radiobølger og dermed ligeledes udsender elektromagnetisk udstråling: TV/smart-TV, PC og Wi-Fi, husholdningsapparater, fjernbetjeninger til biler, babyalarmer, trådløse dørklokker, telefoner, sensorer til alarmer, klimastyring. Radiokommunikationen ligger ca. 22.000 gange højere i frekvens end det hørbare område hos et gennemsnitsmenneske. I naturvidenskaben er radiobølger karakteriseret ved andre egenskaber end akustiske lydbølger og er derfor ikke hørbare. Forbrugsmåleren kommunikerer på en frekvens i området 433-444 MHz eller 868–870 MHz * Grænseværdierne for elektromagnetisk udstråling fastsættes af en uafhængig organisation kaldet ICNIRP (International Commission on Non-Ionizing Radiation Protection).